એક વાર ગ્વાલિયર રાજ્યના મુલકી અધિકારી ભાલેરાવજી સાથે આ રસ્તે પસાર થવાનું બન્યું. ભાલેરાવજી ઈતિહાસના ઊંડા અભ્યાસી હતા. બે પથ્થર પર પવનમાં આમતેમ ફરકતી જીર્ણશીર્ણ ધજાને બતાવતાં એમણે કહ્યું, ‘વિદ્યાર્થીમિત્રો, આ શું છે એ તમે જાણો છો?’ વિદ્યાર્થી જયભિખ્ખુએ કહ્યું, ‘ના, એની અમને કશી ખબર નથી; પણ એટલી ખબર છે કે જ્યારે જ્યારે આ સ્થળેથી પસાર થયા છીએ, ત્યારે ભયાનકતા અને અદ્‍ભુતતાનો વિલક્ષણ અનુભવ થાય છે.’